Raši, Richard, poslanec NR SR (2021-12-09):
Ďakujem pekne. Vážený pán predseda, vážený pán predsedajúci, ctený pán minister, kolegyne, kolegovia, ide o príspevok do rozpravy, ktorý má, má čisto odborný charakter, a poviem to aj preto, lebo tento zákon bol pripravovaný relatívne dlho, je to naozaj odborný zákon a napriek tomu sa... bolo potrebné dnes ešte dávať množstvo pozmeňujúcich návrhov, čo je vždy riziko, ešte keď sa pozmeňujúci návrh dáva do... v pléne, že sa nestihne skontrolovať poslancami v parlamente, a vždy je riziko toho, že sa tam niečo vyskytne, čo potom môže celému zákonu, v celom zákone urobiť problém. Videli ste, pani poslankyňa Kavecká tu čítala návrh zákona, pozmeňujúci návrh, ktorému teda naozaj nemohol rozumieť vôbec nikto. Ale prejdem k tomu, čo považujem za problém a čo verím, že ma potom ešte pán poslanec Krajčí doplní a nejako to vyriešime. Bol som oslovený odborníkmi, ktorí robia v oblasti transfuziológie, že zákon vytvára stav, ktorý môže spôsobiť problém v Slovenskej republike. V súčasnej dobe, keď Slovensko vyváža plazmu dohodnutému spracovateľovi, tak tento je povinný mať zakategorizovaný liek v Slovenskej republike, čo v preklade znamená, že teda má súhlas k tomu, aby liek na Slovensku dodával, ten liek má danú úhradu a indikácie na diagnózy, ktoré má mať. Možno je to komplikované, ale naozaj je to dôležité preto, aby ten, kto slovenskú plazmu, ktorá je nadbytočná na Slovensku, vyváža preč za účelom ďalšieho spracovania a predaja (ruch v sále a zaznievanie gongu), aby lieky, ktoré z plazmy sa vyrábajú, aby sa na Slovensko reálne aj dodali. Okrem toho, že má ten liek registrovaný, má v zmluve aj podmienku, že na požiadanie Slovenskej republiky môže, resp. musí tento liek, ktorý sa vyrába z plazmy a je kategorizovaný u nás, dodať. Bol som upozornený, že v tomto návrhu zákona ustanovenie, alebo resp. že tento zákon nepojednáva o tom, ako toto môže Slovenská republika zabezpečiť do budúcnosti, a teda že v prípade, že ktokoľvek dostane a bude mať zmluvu o vývoze plazmy zo Slovenskej republiky, že chýba nám záruka toho, že bude mať aj liek z plazmy na Slovensku kategorizovaný, a teda chýba nám záruka toho, že v prípade potreby lieku v Slovenskej republike nám ho dodá. A je to najmä preto, že lieky v Slovenskej republike, keď ich porovnáme s ostatnými krajinami Európskej únie, sú výrazne lacné. Máme špeciálny systém znižovania cien liekov, robíme referencovanie, a keby sme túto záruku nejako zmluvne alebo zákonne podchytenú nemali, tak sa môže stať, že sa oplatí tomu vývozcovi lieku tú plazmu predávať ďalej. A keď nebudeme mať, keď nebude nútený dodať liek z plazmy na Slovensko, tak sa mu to biznisovo vyplatí v iných krajinách oveľa viac. Takže je to taký naozaj vyslovene odborný, odborný dotaz a žiadosť, aby sa na to myslelo, alebo keď sa to dá legislatívne upraviť, aby sa to legislatívne upravilo, aby, keď plazmu, ktorej tu máme viac, ako vieme spracovať a spotrebovať, vyvážame vonku, a teda dávame hocikomu, kto ju môže vyviezť mimo Slovenska a predať, spracovať, aby sme mali záruku toho, že budeme vedieť zohnať lieky z plazmy pre našich pacientov za ceny, ktoré sú tu dané, ktoré nie sú tak atraktívne napriek tomu, že biznisovo sa to tomu vývozcovi s dohodou oplatí inde, hej. Čiže naozaj ide o to, aby sme si nevytvorili stav, keď nebudeme môcť dať lieky z plazmy od našich pacientov našim pacientom. Toľko z mojej strany. Ďakujem pekne.